Jong egpaar sterf saamJacques en Sunita van Dyk. Foto: facebook Kapt. FC van Wyk, woordvoerder van die polisie, het gesê die polisie het Woensdagoggend op die liggame van die egpaar, wat albei in hul vroeë 30’s is, afgekom. “Die polisie is omstreeks 03:15 na die huis ontbied. Ondersoekers het die toneel gefynkam om die oorsaak van die brand te probeer vasstel.” Van Wyk het gesê die omstandighede rondom die voorval is nog nie bekend nie en word ondersoek. Van Dyk het as ŉ voorman gewerk op ŉ plaas in Voor-Groenberg buite Wellington. Die egpaar sou later die maand hul vyfde huweliksherdenking vier. Huldeblyke aan die egpaar stroom intussen in op sosiale media. Die sanger Herman Kleinhans van die musiekgroep Twee, het op Facebook hulde gebring aan die egpaar. “Stil, broers en susters, daar gaan twee van ons mense verby. Jacques van Dyk, ek sal jou altyd ag as een van die beste mense wie ek die voorreg gehad het om te ken. Altyd opreg, altyd beleefd. Ek kan nie glo dat jy en Sunita ons verlaat het nie en dis moeilik om te verstaan waarom. Dankie vir al die onvergeetlike tye,” het hy geskryf. Die sangeres Leah het op Twitter ŉ foto van die egpaar gedeel en bygevoeg: “Die lewe is soms net te wreed.”